ตลาดนัดการเงิน
ทำงานอย่างไรให้ได้ผล
21 ส.ค. 2554

ทำงานอย่างไรให้ได้ผล
โดย...นายกำพล สุทธิพิเชษฐ์
ทำงานอย่างไรให้ได้ผล
ช่วงต้นๆ ปีอย่างนี้ คนในหลายๆ บริษัทคงจะเป็นช่วงที่ได้รับแจ้งผลประกอบการของบริษัท ซึ่งก็จะสะท้อนถึงผลงานรายบุคคล ก็จะมีการแจ้งผลการขึ้นเงินเดือน การได้โบนัส ซึ่งแต่ละคนก็จะได้ไม่เท่ากัน มากบ้างน้อยบ้างตามผลงานในปีที่ผ่านมา
แต่ประเด็นคือ คนทำงานทุกคนคิดว่าตัวเองทำงานดี แต่ทำไมหัวหน้าบอกไม่ดี ช่วงนี้ของทุกๆ ปี ผมจะเรียกเองว่า เดือนแห่งการน้อยอกน้อยใจ แน่นอนประสิทธิภาพการทำงานช่วงนี้อาจจะลดลงไปบ้างตามการน้อยใจ 
คนเป็นหัวหน้าเองก็จะได้รับผลการประเมินกลับจากลูกน้อง ก็อาจจะตกใจว่าเราเองก็คิดว่าทำหน้าที่ดีแล้ว บริหารคนได้ดีมากๆ แต่ทำไมผลการประเมินกลับเป็นว่าลูกน้องไม่ชอบ เพราะคำว่าทำงานดี บริหารคนเก่ง ความหมายมันไม่ค่อยจะตรงกัน จึงต้องมาดูว่าจะทำงานอย่างไรให้ได้ผลตรงใจกับคนที่เกี่ยวข้อง 
ที่ทำงานประกอบไปด้วยคนแค่ 3 คน ได้แก่ หัวหน้า ลูกน้อง และเพื่อนร่วมงาน มีเท่านี้จริงๆ ในชีวิตที่ทำงาน ถ้าทำงานกับคน 3 คนนี้ได้ผล รับรองว่าสบายแน่ๆ ดังนั้นเราจะมาดูกันว่าจะทำงานกับคนต่างๆ อย่างไรให้ได้ผล 
ทำงานกับหัวหน้าให้ได้ผล – เคยรู้หรือไม่ว่าความพึงพอใจของหัวหน้าเกี่ยวกับงานของคุณในส่วนไหน อาจจะเป็นงานหลักๆ ที่สำคัญไม่กี่งานก็ได้ ถ้าคุณมัวแต่ไปทุ่มเทเวลาและเรี่ยวแรงไปกับงานที่หัวหน้าไม่ได้ให้ความสนใจ ก็จะเสียเวลาเปล่า ทั้งยังเพิ่มความเครียดให้หัวหน้าและตัวคุณเอง โดยไม่ได้สร้างความประทับใจใดๆ เลย 
แล้วจะรู้ได้อย่างไรว่างานหลักๆ ที่หัวหน้าจะประทับใจและอยากให้ทำคืออะไร มีทางเดียวคือต้องเอ่ยปากถาม เมื่อเริ่มงานใหม่ให้ถามหัวหน้าเลยว่าลูกน้องที่ต้องการในตำแหน่งนี้ควรเป็นอย่างไร คุณสมบัติใดที่จะทำให้ลูกน้องคนนั้นมีคุณค่าสูงสุดในสายตาเขา 
ถามว่าควรใส่ใจในภาระหน้าที่หรืองานใดอย่างเต็มที่บ้าง จากนั้นก็ถามว่างานที่สำคัญที่สุดต่อไปคืออะไร และงานต่อไปหลังจากนั้นคืออะไร 
ทำเช่นเดียวกันเมื่อได้รับมอบหมายงานใหม่ คุณต้องทราบให้ชัดเจนว่าหัวหน้าต้องการและคาดหวังสิ่งใด เพื่อจะได้ใช้เวลาในการทำสิ่งนั้นแทนที่จะเสียเวลากับเรื่องอื่น คุณอาจคิดว่าคำถามข้างต้นเป็นเรื่องที่รู้ๆ กัน แต่ถ้าคุณถามหัวหน้า 3 คนด้วยคำถามเดียวกัน คุณอาจได้คำตอบที่ไม่เหมือนกัน 
และเมื่อจบโครงการหนึ่งๆ คุณควรถามความคิดเห็นว่าคุณทำอะไรได้ดีบ้าง และต้องปรับปรุงอะไร หัวหน้าอยากให้เปลี่ยนแปลงตรงไหนบ้างในคราวหน้า 
การเอ่ยปากถามหัวหน้าตรงๆ เรามักไม่ค่อยทำกัน ชอบนึกเอง ทึกทักเอง แล้วมันก็ไม่ชัดเจน และท้ายสุดก็ไม่ใช่ นิสัยคนเป็นลูกน้องที่พบบ่อย คือ ชอบสร้างกำแพงขึ้นมาเองระหว่างหัวหน้าและลูกน้อง และก็คิดเองว่าหัวหน้าต้องเป็นอย่างนั้น หัวหน้าต้องเป็นอย่างนี้แน่ๆ แล้วมิหนำซ้ำก็สรุปว่าหัวหน้าเป็นคนสร้างกำแพงนั้นขึ้นมาเองอีก
ทำงานกับลูกน้องให้ได้ผล – บอกให้ทีมรู้ว่างานที่คุณต้องการให้พวกเขาทุ่มเทเวลาคืออะไร เมื่อมอบหมายโครงการใดให้ใคร ต้องแน่ใจว่าคนคนนั้นเข้าใจดีว่าคุณต้องการอะไร เพื่อที่เขาจะได้ไม่เสียเวลาทั้งของตัวเองและของคุณไปโดยเปล่าประโยชน์
เมื่อมอบหมายหน้าที่งานให้ใคร ควรสั่งงานให้ชัดเจน และให้อิสระแก่พนักงานในการทำงานให้สำเร็จ โดยไม่ต้องคอยจ้ำจี้จ้ำไชอยู่ตลอดเวลา 
การทำแบบนี้จะเป็นการสร้างความไว้เนื้อเชื่อใจและลดความเครียดสำหรับพนักงานและตัวคุณเอง แล้วต้องกล่าวชมพนักงานผู้ทำงานได้ดีทุกครั้งหลังจากงานสำเร็จ 
จากการวิจัยพบว่าพนักงานจะมีผลการทำงานที่ดีขึ้น เมื่อได้รับคำชมทันทีหลังงานเสร็จลุล่วง 
รักษาบทบาทหน้าที่ในฐานะหัวหน้า ขณะเดียวกันก็คอยดูแลและปฏิบัติต่อลูกน้องอย่างเท่าเทียมกันในฐานะมนุษย์คนหนึ่ง วิธีหนึ่งที่ได้ผลดีที่สุดในการส่งเสริมให้พนักงานสามารถทำงานอย่างเต็มความสามารถก็คือ การตระหนักและรับรู้ถึงคุณค่าและศักยภาพด้านในของเขาในฐานะปัจเจกบุคคล 
ยอมรับว่าพวกเขาเป็นคนเข้มแข็ง มีคุณธรรม มีความสุข มีความคิดสร้างสรรค์ และมีประสิทธิภาพในการทำงาน แล้วพนักงานก็จะทำได้ตามภาพลักษณ์นั้นเอง 
ทำงานกับเพื่อนร่วมงานให้ได้ผล – คนเราทุกคนควรสร้างบรรยากาศการทำงานให้น่ารื่นรมย์ และใช้เวลาทำงานร่วมกับผู้อื่นอย่างคุ้มค่าที่สุด ควรฝึกนิสัยการรู้จักสังเกตเพื่อนร่วมงาน ไม่ว่าคนเหล่านั้นจะทำงานเป็นทีมเดียวกัน หรือกำลังแข่งขันกันอยู่ ก็ควรพร้อมที่จะช่วยเหลือคนอื่นให้ทำงานสำเร็จได้ง่ายขึ้นเสมอ การทำเช่นนี้เท่ากับคุณกำลังสร้างพลังในเชิงบวกระหว่างคุณกับคนอื่นๆ ซึ่งธรรมชาติเขาย่อมต้องการจะช่วยคุณเป็นการตอบแทน 
การเกื้อกูลกันในลักษณะนี้ ไม่เพียงแต่จะเกิดผลดีในทางปฏิบัติแค่นั้น แต่ยังสร้างสภาพแวดล้อมการทำงานแบบถ้อยทีถ้อยอาศัยและได้ผลดี 
เปิดใจกว้างเรียนรู้จากคนอื่นๆ อยู่เสมอ ดูว่าคนอื่นปรับปรุงการทำงานให้ดีได้อย่างไร การแลกเปลี่ยนข้อมูลและเรียนรู้กันและกันจะสร้างความรู้สึกสนิทสนมกัน ทำให้บรรยากาศการทำงานผ่อนคลายและน่าพึงพอใจขึ้น และควรยกย่องชมเชยเพื่อนร่วมงานที่ทำงานได้ดี แม้ว่าจะเป็นคู่แข่งของคุณ ถ้าคุณยกย่องด้วยความจริงใจ คุณกำลังสร้างบรรยากาศในการเกื้อกูลกัน ซึ่งจะทำให้ทุกคนทำงานได้ง่ายขึ้น 
ไม่แน่หรอกนะครับ คนคนนั้นอาจจะเป็นหัวหน้าหรือลูกน้องของคุณในอนาคตก็ได้ 
อย่านินทาลับหลังหัวหน้าหรือเพื่อนร่วมงาน หลายคนอาจใช้วิธีนี้ในการสร้างความสัมพันธ์กับเพื่อนร่วมงาน แต่คุณไม่ควรไปมีส่วนร่วมเวลามีใครมาบ่น ให้พยักหน้าอย่างเข้าใจ แล้วชวนคุยเรื่องอื่น หรือทำเป็นนึกได้ว่ามีงานด่วนต้องทำ คุณไม่จำเป็นต้องพูดอะไร คนอื่นจะเข้าใจเองว่าคุณไม่ชอบเรื่องทำนองนี้ 
การปฏิเสธไม่ร่วมวงนินทา ไม่เพียงจะเป็นการเพิ่มบรรยากาศการทำงานที่ดี แต่คุณยังเป็นตัวอย่างที่ดีสำหรับเพื่อนร่วมงานคนอื่นด้วย
ถ้าใครรู้สึกว่าทำไมลูกน้องไม่เข้าใจ ทำไมหัวหน้าไม่เข้าใจ และทำไมเพื่อนร่วมงานไม่เข้าใจ ในเวลาพร้อมๆ กันด้วยนะ ผมแนะนำว่าไม่ต้องคิดอะไรให้มาก ให้มองดูที่ตัวเองอย่างเดียวพอ เพราะปัญหาอยู่ที่ตัวคุณเองแน่ๆ พบกันใหม่เดือนหน้า